Informatīvais ziņojums "Par darbības programmas "Izaugsme un nodarbinātība" 4.2.1.2. pasākuma "Veicināt energoefektivitātes paaugstināšanu valsts ēkās" pirmās un otrās projektu iesniegumu atlases kārtas īstenošanas progresu"

Informatīvais ziņojums "Par darbības programmas "Izaugsme un nodarbinātība" 4.2.1.2. pasākuma "Veicināt energoefektivitātes paaugstināšanu valsts ēkās" pirmās un otrās projektu iesniegumu atlases kārtas īstenošanas progresu" (turpmāk – Informatīvais ziņojums) sagatavots, lai informētu par Eiropas Savienības struktūrfondu un Kohēzijas fonda 2014. - 2020. gada plānošanas periodā Ekonomikas ministrijas (turpmāk - EM) pārziņā esošās darbības programmas "Izaugsme un nodarbinātība" 4.2.1.2. pasākuma "Veicināt energoefektivitātes paaugstināšanu valsts ēkās" (turpmāk - 4.2.1.2. pasākums) pirmās un otrās projektu iesniegumu atlases kārtas ietvaros ministriju pārziņā esošo ēku atjaunošanas progresu. 4.2.1.2. pasākumam plānotais kopējais publiskais finansējums pēc 2020. gada 19. maija Ministru kabineta protokola Nr. 34 33§ (TA-882) (turpmāk – MK protokols Nr. 34) 3. punktā noteiktā samazināts no 115 127 027 *euro* uz 109 832 909 *euro*. Atbilstoši pieejamais kopējais publiskais finansējums 4.2.1.2. pasākuma ietvaros pirmās kārtas ēku atjaunošanai 75 154 881 *euro,* savukārt otrās atlases kārtas īstenošanai pieejamais kopējais publiskais finansējums 34 678 028 *euro.*

**Situācijas raksturojums**

**4.2.1.2. pasākuma pirmās un otrās atlases kārtas publiskā finansējuma apguve**

Pēc Finanšu ministrijas apkopotās informācijas par finanšu rādītāju izpildi, līdz 02.04.2019. starpposma finanšu mērķis, par ko ziņots Eiropas Komisijai, ir sasniegts 31% apmērā. Pēc šobrīd pieejamās informācijas Kohēzijas politikas fondu vadības informācijas sistēmā 2014. -2020. gadam, 2018. gada noteiktā finanšu mērķa izpilde (starpposma vērtība 2018. gadam[[1]](#footnote-1): 55 911 439 *euro*) tiek nodrošināta 102% apmērā (skatīt 1. tabulu).

4.2.1.2. pasākuma ietvaros noteikti sekojoši sasniedzamie iznākuma rādītāji:

* Primārās enerģijas gada patēriņa samazinājums sabiedriskajās ēkās - 1. iesniegumu atlases kārtas ietvaros 23 579,68 MWh/gadā, 2. iesniegumu atlases kārtas ietvaros – 11 096,32 MWh/gadā (kopā – 34 676 MWh/gadā);
* No atjaunojamiem energoresursiem ražotā papildjauda - 1. iesniegumu atlases kārtas ietvaros 0,272 MW, 2. iesniegumu atlases kārtas ietvaros – 0,128 MW (kopā – 0,4 MW);
* Aprēķinātais siltumnīcefekta gāzu samazinājums gadā - 1. iesniegumu atlases kārtas ietvaros 3 931,76 ekvivalenta tonnas, 2. iesniegumu atlases kārtas ietvaros – 1 850,24 ekvivalenta tonnas (kopā – 5 782 ekvivalenta tonnas).

Līdz 2020. gada 6. jūlijam 4.2.1.2. pasākuma 29 pabeigto projektu ietvaros sasniegti sekojoši rādītāji:

* Primārās enerģijas gada patēriņa samazinājums sabiedriskajās ēkās - 8 444,56 MWh/gadā;
* No atjaunojamiem energoresursiem ražotā papildjauda – 0 MW;
* Aprēķinātais siltumnīcefekta gāzu samazinājums gadā – 1 897,95 ekvivalenta tonnas;

Līguma (ar Centrālo finanšu un līgumu aģentūru) stadijā esošo 55 projektu ietvaros plānots sasniegt sekojošas iznākuma rādītāju vērtības:

* Primārās enerģijas gada patēriņa samazinājums sabiedriskajās ēkās - 18 311,34 MWh/gadā;
* No atjaunojamiem energoresursiem ražotā papildjauda – 0,33 MW;
* Aprēķinātais siltumnīcefekta gāzu samazinājums gadā – 4 060,02 ekvivalenta tonnas.

Uz šo brīdi 84 projektu ietvaros tiek izpildīti 77% no primārās enerģijas ietaupījuma sasniedzamās rādītāja vērtības, 83% no atjaunojamiem energoresursiem ražotās papildjaudas sasniedzamās vērtības, kā arī jau 103% no siltumnīcefekta gāzu samazinājuma gadā sasniedzamās vērtības. Balstoties uz minētajiem datiem un ņemot vērā faktu, ka vērtēšanas procesā joprojām atrodas 21 projekts un tiek plānots iesniegt vēl 7 projektu iesniegumus, prognozējam, ka iznākuma rādītāji 4.2.1.2. pasākuma ietvaros tiks sasniegti.

Ņemot vērā izmaiņas 4.2.1.2. pasākumam paredzētajā finansējuma apjomā, tiek veiktas izmaiņas sasniedzamajos iznākuma rādītājos, kuras tiek iestrādātas 4.2.1.2. pasākumu regulējošajos Ministru kabineta noteikumos. Vienlaikus, ņemot vērā, ka viena 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" ietvaros tiek īstenoti divi pasākumi (4.2.1.1. pasākums "Veicināt energoefektivitātes paaugstināšanu dzīvojamās ēkās" un 4.2.1.2. pasākums "Veicināt energoefektivitātes paaugstināšanu valsts ēkās") iznākuma rādītāji tiek rēķināti kopā un izdalīti proporcionāli katram pasākumam piešķirtajam finansējuma apjomam. Tā kā tiek veiktas izmaiņas abu minēto pasākumu īstenošanai piešķirtajā finansējuma apjomā, tiek veiktas izmaiņas rādītāju pasē.

Atsaucoties uz MK protokolā Nr. 34 3. punktā noteikto "*Atbalstīt 4 500 000 EUR pārdali no Ekonomikas ministrijas pārziņā esošā 4.2.1.2.pasākuma* "*Veicināt energoefektivitātes paaugstināšanu valsts ēkās*" *(turpmāk – 4.2.1.2.pasākums) uz* *Vides aizsardzības un reģionālās attīstības ministrijas pārziņā esošo 4.2.2.specifisko atbalsta mērķi* "*Atbilstoši pašvaldības integrētajām attīstības programmām sekmēt energoefektivitātes paaugstināšanu un atjaunojamo energoresursu izmantošanu pašvaldību ēkās*"", no 4.2.1.2. pasākuma pirmās atlases kārtas plānots pārdalīt 4,5 milj. *euro* (ERAF) Covid-19 seku mazināšanai. Kopējais publiskais finansējuma apjoms, par kādu plānots samazināt 4.2.1.2. pasākuma pirmās iesniegumu atlases kārtai piešķirto finansējumu, sastāda 5 294 118 *euro*, attiecīgi 4 500 000 *euro* ERAF finansējums, bet 794 118 *euro* sastāda valsts budžets. Pārdalāmais finansējums tiek novirzīts no nepagūtajiem 4.2.1.2. pasākuma līdzekļiem:

* 4.2.1.2. pasākuma pirmās atlases kārtas neizlietotā snieguma rezerve 3 755 313 *euro* (3 192 016 *euro* ERAF, 563 297 *euro* valsts budžets);
* Tiks samazināts 4.2.1.2. pasākuma pirmās iesniegumu atlases kārtas Zemkopības ministrijas kvotas apmērs par 1 212 918 *euro* (1 030 980 *euro* ERAF, 181 938 *euro* valsts budžets);
* Tiks samazināts 4.2.1.2. pasākuma pirmās iesniegumu atlases kārtas Izglītības un zinātnes ministrijas kvotas apmērs par 325 887 *euro* (277 004 *euro* ERAF, 48 883 *euro* valsts budžets).

Zemkopības ministrijas un Izglītības un zinātnes ministrijas kvotas tiks samazinātas par neapgūtu un neiezīmētu finansējuma apjomu, proti, pārdalāmais finansējuma apjoms nav paredzēts ne jaunu projektu uzsākšanai, ne jau īstenošanā esošu projektu attiecināmo izmaksu palielināšanai. Par finansējuma pārdali Zemkopības ministrijas un izglītības un zinātnes ministrija ir informētas.

Izglītības un zinātnes ministrija skaidro, ka kvotas pārpalikums izveidojies, jo projektu iesniedzēji, turpinot darbus pie projektu iesniegumu un to pielikumu sagatavošanas, kā arī izsludinot attiecīgus būvdarbu iepirkumus, vairākkārtīgi ir secinājuši, ka īstenot plānotos projektus pieejamo attiecināmo izmaksu ietvaros nav iespējams, tāpēc vairāku projektu īstenošana ir pārtraukta, radot kvotas atlikumu. Kvotas atlikums daļēji tiek novirzīts citu Izglītības un zinātnes ministrijas padotībā esošo iestāžu projektu īstenošanai, ja attiecināmo izmaksu palielināšana ir savienojama ar kvalitātes kritēriju izpildi. Savukārt Zemkopības ministrija vērš uzmanību, ka plānotajos projektos radušās problēmas ar kvalitātes kritēriju izpildi un identificētas lielas neattiecināmās izmaksas, kā arī uzsver, ka problēmas sagādājis finansējuma saņēmēju kapacitātes trūkums, proti, iestādēm nav bijusi iespēja nodrošināt pietiekošus cilvēku resursus vairāku projektu īstenošanai. Vienlaikus gan Izglītības un zinātnes ministrija, gan Zemkopības ministrija uzsver, ka turpina jau iesākto projektu īstenošanu, kā arī plāno veikt energoefektivitātes uzlabošanas pasākumus arī nākošā plānošanas perioda ietvaros, norādot, ka gūta nozīmīga pieredze, kas turpmāk uzlabos projektu īstenošanas procesa kvalitāti.

*1. tabula*

**4.2.1.2. pasākuma pirmās un otrās atlases kārtas ietvaros finanšu rādītāju izpilde** (25.05.2020. informācija)

|  |  |  |  |  |  |
| --- | --- | --- | --- | --- | --- |
| Kopējais publiskais finansējums, EUR | Pieejamais kopējais publiskais finansējums, EUR | **2018. gada starpposma finanšu mērķis,** EUR | Snieguma rezerve, EUR | **Pabeigti projekti, summa** | CFLA apstiprinātie maksājumu pieprasījumi, summa |
| 109 832 909 | 109 832 909 | 19 412 881 | - | 27 projekti, 23,24 milj. *euro* | 29, 19 milj. *euro* |

Ņemot vērā līdz šim projektu iesniedzēju iesniegtos finansēšanas plānus sadarbības iestādē Centrālajā finanšu un līgumu aģentūrā (turpmāk – CFLA), secināms, ka 4.2.1.2. pasākuma pirmās un otrās atlases kārtas ietvaros projekta iesniedzēji finansiāli visapjomīgākos maksājuma pieprasījumus plāno iesniegt 2020. gada laikā (skatīt 1. attēlu).









*1. attēls.* **4.2.1.2. pasākuma pirmās un otrās atlases kārtas ietvaros plānotā publiskā finansējuma plūsma *(euro) (dati par projektiem, par kuru īstenošanu noslēgts līgums ar CFLA)*** (09.06.2020. informācija)

Pēc finansējuma pārdales 4.2.2. pasākumam, kopējais 4.2.1.2. pasākuma pirmās iesniegumu atlases kārtas publiskais finansējums sastāda 75 154 881 *euro*. No 2016. gada 19. septembra 4.2.1.2. pasākuma pirmās kārtas projektu iesniegumu atlases sākuma līdz š.g. 17. augustam CFLA iesniegti 106 projekta pieteikumi par kopējo publisko finansējumu 71 265 930,41 *euro.* No iesniegtajiem projekta pieteikumiem 28 par kopējo finansējumu 13 254 436,61 *euro* ir pabeigta projekta īstenošana, 14 projekta pieteikumi par kopējo publisko finansējumu 11 011 621,04 *euro* ir vērtēšanas stadijā, savukārt 64 projekta pieteikumiem ir noslēgti līgumi vai vienošanās ar CFLA 46 999 872,76 *euro* apmērā par projektu īstenošanu. Līdz šim brīdim publiskā finansējuma apmērs, par kuru projekta iesniegumi nav iesniegti, sastāda 3 888 950,59 *euro* (skatīt 2.attēlu). Par minēto summu plānots:

* palielināt jau iesniegto projektu attiecināmās izmaksas - nozaru ministriju kvotu ietvaros veikt līgumu grozījumus, palielinot attiecināmo izmaksu apmēru jau iesniegtajiem projektiem (informācija par plānotajiem līguma grozījumiem pieprasīta no nozaru ministrijām, šobrīd tiek apkopota);
* atlikušo summu plānots pārdalīt 4.2.1.2. pasākuma otrās iesniegumu atlases kārtas projektu attiecināmo izmaksu palielināšanai, priekšroku dodot augstas prioritātes kultūras un izglītības nozares ēku projektiem (atbilstoši Ministru kabineta 2020. gada 19. maija protokola Nr. 34 33.§ “Informatīvais ziņojums “Par Eiropas Savienības struktūrfondu un Kohēzijas fonda finansējuma pārdalēm un risinājumiem COVID-19 seku mazināšanai”” 3. punktā noteiktajam: "*..4.2.1.2.pasākumā atlikušā finansējuma novirzīšanu gatavākajiem un efektīvākajiem projektiem, tai skaitā augstas prioritātes kultūras un izglītības nozares ēku projektiem 4.2.1.2.pasākuma 2.projektu iesniegumu atlases kārtas ietvaros..* "), piemēram, Valmieras drāmas teātrim.

*2.attēls.* **4.2.1.2. pasākuma pirmās atlases kārtas ietvaros plānoto ēku atjaunošanas virzība CFLA** (17.08.2020. informācija)

No 2018. gada 7. marta līdz š.g. 17. augustam 4.2.1.2. pasākuma otrās kārtas projektu iesniegumu atlases kārtā tika iesniegti 27 projektu iesniegumi par kopējo finansējumu 29 244 089,52 *euro*, no kuriem 19 projekta pieteikumiem par kopējo finansējumu 24 442 463,55  *euro* ir noslēgti līgumi par projektu īstenošanu, 3 projektu īstenošana ir pabeigta par kopējo finansējumu 2 142 452,73 *euro* savukārt 5 projekta pieteikumi par 2 659 173,24 *euro* lielu finansējuma apmēru ir vērtēšanas stadijā. Līdz šim brīdim vēl nav iesniegti 7 projekta pieteikumi:

1. Kuldīgas Tehnoloģiju un tūrisma tehnikums;
2. VSAC „Zemgale”, ēku ar adresi „Ziedkalnes 3”, Vilces pagasts, Jelgavas novads;
3. VSIA Šampētera nams, ēka Mārupes ielā 1, Rīgā;
4. VSIA “Strenču psihoneiroloģiskā slimnīca” (2 ēkas, būs divi atsevišķi projekti);
5. VISA “Rīgas psihiatrijas un narkoloģijas centrs”;
6. VSIA “Daugavpils psihoneiroloģiskā slimnīca”.

Kā arī tiek plānots palielināt attiecināmo izmaksu apmēru tādiem jau iesniegtajiem projektiem kā Dailes teātrim un Leļļu teātrim. Attiecināmo izmaksu palielinājums minētajiem projektiem paredzēts nozaru ministrijām piešķirtā finansējuma ietvaros. Lai darbību īstenotu, Ministru kabineta 2020. gada 11. augustā apstiprināti grozījumi Ministru kabineta 2018. gada 4. janvāra noteikumos Nr. 13 “Darbības programmas “Izaugsme un nodarbinātība” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2.pasākuma “Veicināt energoefektivitātes paaugstināšanu valsts ēkās” otrās projektu iesniegumu atlases kārtas īstenošanas noteikumi”” (turpmāk – MK noteikumi Nr. 13), veicot nepieciešamo finansējuma pārdali.

*3.attēls.* **4.2.1.2. pasākuma otrās atlases kārtas ietvaros plānoto ēku atjaunošanas virzība CFLA** (17.08.2020. informācija)

Informējam, ka, lai veicinātu 4.2.1.2. pasākumam pieejamā finansējuma straujāku apguvi, līdz šim ir veikti virkne uzlabojumi 4.2.1.2. pasākuma regulējošos Ministru kabineta noteikumos, dodot iespēju projektu iesniedzējiem vienkāršotā kārtībā palielināt projekta attiecināmo izmaksu apjomu arī pēc līguma noslēgšanas par projekta īstenošanu, kā arī atvieglojot un paātrinot uzaicinājuma nosūtīšanas procesu u.c.. Ir veikti vairākkārtēji grozījumi 4.2.1.2. pasākuma regulējošos Ministru kabineta noteikumos ar mērķi atvieglot projektu īstenošanu un maksimāli attiecināt nepieciešamos izdevumus projektu īstenošanai, piemēram, palielinot maksimālā finansējuma apmēru uz m2 (šobrīd noteikta maksimāli nosakāmā vērtība 300 *euro*/m2).

**4.2.1.2. pasākuma pirmās atlases kārtas situācijas raksturojums**

4.2.1.2. pasākuma pirmās projektu iesniegumu atlases kārtas īstenošanai pieejamais publiskais finansējums ēkāmir sadalīts **kvotās** ministrijām (pēc lietotāja, nevis īpašnieka) **proporcionāli lietošanā esošo valsts ēku apkurināmo telpu platībai** (skatīt Ministru kabineta 2016. gada 9. augusta noteikumu Nr. 534 "Darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.2. pasākuma "Veicināt energoefektivitātes paaugstināšanu valsts ēkās" pirmās projektu iesniegumu atlases kārtas īstenošanas noteikumi" (turpmāk – MK noteikumi Nr. 534) 1. pielikumu "Eiropas Reģionālās attīstības fonda un valsts budžeta finansējuma sadalījums").

Katra ministrija ir iesniegusi Ekonomikas ministrijai sarakstu ar ministriju un to padotības iestāžu īpašumā un lietošanā esošajām valsts ēkām, kurās 4.2.1.2. pasākuma ietvaros plānots īstenot energoefektivitātes paaugstināšanas pasākumus (turpmāk - prioritārais valsts ēku saraksts (skatīt <https://www.em.gov.lv/files/es_fondi/EMAnot_Pielikums_Prioritarais_saraksts_4212SAMP_1karta_12082019.xlsx> )), kas regulāri tiek aktualizēts (informācija tiks aktualizēta pēc MK noteikumu Nr. 13 grozījumu projekta apstiprināšanas). Prioritārajā valsts ēku sarakstā katrai ēkai ir norādīts nepieciešamā publiskā finansējuma apmērs, kā arī noteikts termiņš, līdz kuram projekta pieteikums jāiesniedz CFLA. Katra ministrija pati koordinē, kad iesniedz projektu iesniegumus CFLA, kā arī uzrauga projektu īstenošanu.

Saskaņā ar Ekonomikas ministrijas ierosinātajiem grozījumiem nolikumā, 4.2.1.2. pasākuma pirmajā atlases kārtā projektu iesniegšana noslēdzās 2020. gada 28. februārī un šobrīd turpinās iesniegto projektu iesniegumu vērtēšana, kā arī apstiprināto projektu īstenošana.

1. **Satiksmes ministrija** sākotnēji plānoja atjaunot ēku VAS “Latvijas dzelzceļš”, tomēr izvērtējot riskus un pieejamo finansējumu secināja, ka projekts nav realizējams un publiskais finansējums novirzīts projekta iesniedzējam Latvijas Jūras akadēmijas ēkai Flotes ielā 12k-5, kas ir Satiksmes ministrijas tiesiskajā valdījumā. Publiskā finansējuma atlikums nav.
2. **Ekonomikas ministrijas** kvota ir pieejama pilnā apmērā atbilstoši MK noteikumu Nr. 534 1. pielikumā noteiktam (2 843 514.00 *euro)*. Informējam, ka notikusi noslēgtā līguma laušana ar CFLA par ēku Pērses iela 2, jo izvērtējot situāciju projekta iesniedzējs secināja, ka projekta ietvaros netiks nodrošināta rādītāju sasniegšana. Vienlaikus Ekonomikas ministrija veikusi kvotas pārdali, finansējumu sadalot attiecīgi Iekšlietu ministrijai (1 348 000 *euro*), Kultūras ministrijai (135 000 *euro*) un Labklājības ministrijai (1 360 514 *euro*), kas iegūto papildus finansējumu plāno novirzīt iesniegto projektu attiecināmo izmaksu palielināšanai.
3. No **Iekšlietu ministrijas** sektora iesniegti 12 projektu iesniegumi par kopējo publisko finansējumu 9 386 364,82 *euro*, tomēr četru projektu īstenošana uzskatāma par riskantu, jo neattiecināmo izmaksu apmērs sastāda 67%-95% no projektu attiecināmajām izmaksām. Vienlaikus Iekšlietu ministrija skaidro, ka projektu iesniegumi CFLA tika iesniegti atbilstoši Prioritārajā valsts ēku sarakstā plānotajai secībai un attiecīgi projektu izmaksu sadalījums (attiecināmās un neattiecināmās) tika noteikts atbilstoši MK noteikumu Nr.534 1. pielikumā “Eiropas Reģionālās attīstības fonda un valsts budžeta finansējuma sadalījums” Iekšlietu ministrijai noteiktās kvotas 9 406 260 *euro* atlikumam, tāpēc šobrīd šķietami veidojas neattiecināmo izmaksu pārsvars, ko plānots mainīt, veicot iekšējo kvotas pārdali. Iekšlietu ministrija vērš uzmanību, ka, ja nepastāvētu publiskā finansējuma (kvotas) ierobežojums, tad minētajos četros projektos neattiecināmo izmaksu proporcija sastādītu 11-29% no kopējām projekta izmaksām, kas veidojas, ievērojot MK noteikumos Nr.534 noteiktos kritērijus (siltumenerģijas ietaupījums ir 0,3 MWh gadā un projekta attiecināmās izmaksas kopā nepārsniedz 300 euro par vienu ēkas kopējās platības kvadrātmetru).””
4. **Aizsardzības ministrijai** iesniegti visi plānotie projektu iesniegumi atbilstoši kvotas apmēram par kopējo publisko finansējumu 1 598 451,00 *euro*.
5. **Zemkopības ministrijai** iesniegti 12 projektu iesniegumi par kopējo publisko finansējumu 5 684 690,07 *euro*. Ņemot vērā kvotas apmēru, kas sastāda kopējo publisko finansējumu 7 038 442 euro, izveidojies pārpalikums, kas atbilstoši MK protokola Nr. 34 3. punktam tiks novirzīts 4.2.2. pasākuma īstenošanai.
6. **Veselības ministrijai** iesniegt 4 projekti par kopējo publisko finansējuma apmēru 2 827 350,00 *euro*. Ņemot vērā kvotas apmēru, kas sastāda kopējo publisko finansējumu 2 921 160 *euro*, izveidojies pārpalikums 93 810 *euro*, kuru plānots novirzīt NMPD projektam.
7. **Izglītības un zinātnes ministrijai**, kas ir lielākais kvotas turētājs,iesniegti 48 projektu iesniegumi par kopējo publisko finansējumu 32 628 563,65 *euro*. Ņemot vērā kvotas apmēru, kas sastāda kopējo publisko finansējumu 33 615 680 *euro*, izveidojies pārpalikums 987 117 *euro* apmērā. Daļa no kvotas pārpalikuma atbilstoši MK protokola Nr. 34 3. punktam tiks novirzīta 4.2.2. pasākuma īstenošanai, bet atlikums tiks novirzīts 4.2.1.2. pasākuma otrās iesniegumu atlases kārtas projektu attiecināmo izmaksu palielināšanai, kā arī ministrijas padotībā esošo iestāžu jau iesniegto projektu attiecināmo izmaksu palielināšanai.

*2. tabula*

**Ministriju pārziņā esošās kvotas ietvaros plānoto projektu iesniegumu skaits un to virzība CFLA**

|  |  |  |  |  |  |
| --- | --- | --- | --- | --- | --- |
| **Nr.** | **Kvotas turētājs** | **Projektu iesniegumu skaits** | **Vērtēšanā** | **Noslēgts līgums par projekta īstenošanu** | **Pabeigta projekta īstenošana** |
| **p.k.** |
|  |
| 1 | Satiksmes ministrija | 1 | 1 | 0 | 0 |
| 2 | Ekonomikas ministrija | 0 | 0 | 0 | 0 |
| 3 | Iekšlietu ministrija | 12 | 5 | 2 | 5 |
| 4 | Aizsardzības ministrija | 5 | 1 | 2 | 2 |
| 5 | Zemkopības ministrija | 12 | 4 | 5 | 3 |
| 6 | Veselības ministrija | 4 | 0 | 3 | 1 |
| 7 | Izglītības un zinātnes ministrija | 48 | 3 | 31 | 14 |
| 8 | Labklājības ministrija | 9 | 2 | 6 | 1 |
| 9 | Vides aizsardzības un reģionālas attīstības ministrija | 4 | 0 | 2 | 2 |
| 10 | Finanšu ministrija | 2 | 0 | 1 | 1 |
| 11 | Kultūras ministrija | 3 | 0 | 3 | 0 |
| 12 | Tieslietu ministrija | 4 | 0 | 4 | 0 |
| 13 | VAS “Valsts nekustamie īpašumi” | 3 | 0 | 3 | 0 |
| **KOPĀ** | **107** | **16** | **67** | **24** |

**Labklājības ministrijas** kvota atbilstoši MK noteikumu Nr. 534 1. pielikumā noteiktam tiek pārsniegta par 1 199 663,63 *euro*. Daļu izmaksu plānots segt no Ekonomikas ministrijas kvotas pārdales, kā rezultātā Labklājības ministrijai piešķirts papildus finansējums 1 360 514 *euro* apmērā.

**Finanšu ministrijas, Valsts akciju sabiedrības “Valsts nekustamie īpašumi”, Tieslietu ministrijas, Vides aizsardzības un reģionālā attīstības ministrijas un Kultūras ministrijas** visi plānotie projektu iesniegumi ir iesniegti un publiskā finansējuma atlikuma nav.

Šobrīd CFLA vērtēšanā atrodas 16 4.2.1.2. pasākuma 1. iesnieguma atlases kārtas projekti. Pēc projektu analīzes veikšanas, kas pievienota informatīvā ziņojuma pielikumā, un saziņas ar attiecīgajām nozaru ministrijām, konstatēts, ka projekti, kuru iespēja īstenoties šobrīd ir nopietni apšaubāma, ir Nodrošinājuma valsts aģentūras četri no pieciem vērtēšanas statusā esošajiem projektiem, kuru attiecināmās izmaksas ir nesamērīgi augstas (67%-95% no kopējām izmaksām). Vienlaikus Nodrošinājuma valsts aģentūra informē, ka plāno kopumā īstenot trīs no pieciem iesniegtajiem projektiem, kā rezultātā attiecināmo izmaksu apmērs īstenojamajiem projektiem kļūtu samērīgs un Iekšlietu ministrijai paredzētais finansējums tiktu apgūts.

Vēršam uzmanību, ka vērtēšanā esošajos projektos ieguldīti ievērojami finanšu līdzekļi, kas projektu neīstenošanas gadījuma tiktu zaudēti, un faktu, ka neeksistē tiesisks pamatojums un vienoti kritēriji konkrētu projektu iesniegumu noraidīšanai, kā arī norādām, ka finansējuma saņēmēji veicamās darbības izpildījuši atbilstoši 4.2.1.2. pasākuma pirmās iesniegumu atlases kārtas nolikumam. Ņemot vērā iepriekš minēto, skaidrojam, ka **nepieciešams dot iespēju finansējuma saņēmējiem īstenot iesniegtos projektus,** vienlaikus nosakot skaidrus noteikumus tālākai rīcībai un, lai projektu iesniedzējiem būtu vienlīdzīgi un nepārprotami nosacījumi, kuru neizpildes gadījumā konkrētā termiņā, finansējums var tikt atņemts.

**4.2.1.2. pasākuma otrās atlases kārtas situācijas raksturojums**

4.2.1.2. pasākuma otrās projektu iesniegumu atlases kārtas īstenošanai pieejamais publiskais finansējums ēkāmir sadalīts finansējuma saņēmējiem, kas nostiprināti MK noteikumu Nr. 13 1. pielikumā “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” otrās projektu iesniegumu atlases kārtas finansējuma saņēmēji un finansējuma sadalījums”. Turklāt minētajā pielikumā noteikts finansējuma sadalījums katram finansējuma saņēmējam.

Ņemot vērā, ka finansējuma saņēmēji un attiecīgais piešķiramo līdzekļu apjoms noteikts MK noteikumos Nr. 13, katrā situācijā, kurā radusies nepieciešamība veikt izmaiņas kādam no projektiem piešķirot vai samazinot finansējuma apjomu, nepieciešams veikt grozījumus MK noteikumos Nr. 13, kas paildzina projektu īstenošanas procesu, jo finansējuma saņēmējam nepieciešams gaidīt līdz grozījumu veikšanai ārējā normatīvajā aktā, lai pēc tam veiktu izmaiņas projektu iesniegumā un līgumā. Pēdējā grozījumu projekta virzība un saskaņošana MK noteikumos Nr. 13 tika uzsākta 2019. gada rudenī un līdz brīdim, kad tika uzsāktas sarunas par ES fondu finansējuma pārdali Covid-19 seku mazināšanai, ārējā saskaņošana netika panākta. MK noteikumu Nr. 13 grozījumu skaņošanas process tika atsākts 2020. gada jūnijā. Vienošanās ar attiecīgajām nozaru ministrijām tika panākta šī gada jūlijā un MK noteikumu Nr. 13 grozījumu projekts tika apstiprināts Ministru kabineta 2020. gada 11. augusta sēdē. Vienlaikus jau daži projektu īstenotāji uz savu risku ir noslēguši iepirkuma līgumus par būvniecības darbu veikšanu, lai veicinātu projektu sekmīgu īstenošanu plānotajos termiņos. Tomēr ir projektu vadītāji, kas gaida, kad būs pieejams papildu finansējums, lai veiktu grozījumus līgumā un turpinātu īstenot projektus, kā arī ir paredzēti septiņi projekti, kas vēl tiks iesniegti. Finansējuma sadale 4.2.1.2. pasākuma abu kārtu regulējošajos Ministru kabineta noteikumos ir viens no apstākļiem, kas būtiski ietekmē projektu un arī programmas sekmīgu īstenošanu paredzētajos termiņos.

**4.2.1.2. pasākuma īstenošanas gaitā sastopamās problēmas**

Visi 4.2.1.2. pasākuma pirmās atlases kārtā iesniedzamie projekti ir iesniegti un jāīsteno 48 mēnešu laikā, bet ne vēlāk kā līdz 2022. gada 31. oktobrim. Savukārt 4.2.1.2. pasākuma otrās iesniegumu atlases kārtas atlase ir uz laiku slēgta. Iesniegumu pieņemšanas atsāksies nedēļas laikā pēc MK noteikumu Nr. 13 grozījumu projekta spēkā stāšanās. Ir saņemts apliecinājums no CFLA, ka nedēļas laikā iesniegumu pieņemšana ir atjaunojama un finansējuma saņēmēji varēs iesniegt plānotos projektu iesniegumus.

Vēršam uzmanību, ka liela daļa CFLA iesniegto projekta iesniegumi ir ar zemu gatavības pakāpi, t.i., tikai ar izstrādātu Ēkas energosertifikātu un tā pielikumiem, “Pārskats par ēkas energosertifikāta aprēķinos izmantotajām ievaddatu vērtībām” un “Pārskats par ekonomiski pamatotiem energoefektivitāti uzlabojošiem pasākumiem, kuru īstenošanas izmaksas ir rentablas paredzamajā (plānotajā) kalpošanas laikā”. Kā minimālā prasība no gatavības stadijas apliecinošiem dokumentiem ir būvniecības ieceres iesniegums, saskaņā ar Ministru kabineta 2014. gada 2. septembra noteikumiem Nr. 529 “Ēku būvnoteikumi” (bez 14. punktā norādītajiem pielikumiem), kas apliecināts no būvniecības ierosinātāja puses. Būvvaldē apstiprinātu būvatļauju vai apliecinājuma karti un to pielikumus projekta iesniedzējam jāiesniedz ne vēlāk kā 18 mēnešu laikā no vienošanās vai līguma par projekta īstenošanu parakstīšanas. Šāda pieeja tika izvēlēta, lai neradītu finansiālo slogu uz projektu iesniedzēju budžetu. **Vienlaikus procesa ātrākai virzībai vēlamies noteikt gatavības kritērijus (norādīti pie plānotajām darbībām), ar mērķi gan paātrināt finansējuma saņēmēju darbību projektu īstenošanai, gan ātri, kvalitatīvi un samērīgi, dodot iespēju visiem finansējuma saņēmējiem projektus īstenot, skaidri un argumentēti identificēt projektus, kuru īstenošana ir riskanta un apšaubāma, lai garantētu finansējuma apguvi.**

Līdzšinējā pieredze rāda, ka dokumenti vērtēšanas procesā ir vairākkārtēji jāprecizē, līdz ar to laiks no projekta iesniegšanas CFLA līdz līguma noslēgšanai vidēji ilgst 1,5 gadu. Līdz ar to vidēji nepieciešami 3 gadi no projekta pieteikuma iesniegšanas CFLA līdz ēkas nodošanai ekspluatācijā. Ar mērķi risināt šo problēmu, tiek paredzēts noteikt nozaru ministrijām aktīvi komunicēt ar pārraudzībā esošo projektu vadītājiem, lai identificētu problēmas un piedalītos to risināšanā un nepieciešamības gadījumā piesaistītu attiecīgo iestādi (CFLA, Ekonomikas ministriju, u.c.) gadījumā, ja finansējuma saņēmēju rīcība nav nepieciešamās zināšanas vai kontakti, vai kapacitāte problēmjautājumu risināšanai.

Projektu īstenošanu ietekmē situācija būvniecības nozarē, tomēr kā Ekonomikas ministrija norādījusi[[2]](#footnote-2), tad būvniecības apjomi 2020.gada 1.ceturksnī ir pieauguši par 14,9% (neizlīdzināti dati) salīdzinājumā ar 2019.gada 1.ceturksni. Netipiski siltā ziema labvēlīgi ietekmēja nozari, ļaujot turpināt darbus. Ņemot vērā, ka nozari ietekmē daudz un dažādi apstākļi, tad šobrīd nav iespējams prognozēt, kā tā tiks ietekmēta turpmākajos mēnešos.

**Šobrīd 4.2.1.2. pasākuma pirmās un otrās atlases kārtas ietvaros kopējais apgūtais publiskais finansējums sastāda 29 188 389 *euro*. Pēc šobrīd plānotajām darbībām 4.2.1.2. pasākuma progresa uzlabošanai neapgūts finansējums netiek paredzēts.** Savukārt no visiem iesniegtajiem projektu iesniegumiem CFLA, **57 projektiem ir neattiecināmās izmaksas 33 750 305,93 *euro* apmērā,** kas norāda uz to, ka no ministrijām iedalītais finansējuma apjoms nav pietiekams, lai projekta ietvaros veiktu visus nepieciešamos darbus un sasniegtu noteiktos rādītājus. Nepietiekošā finansējuma iemesli:

1. vairākkārtēji izsludinātie būvniecības iepirkumi noslēgušies bez rezultāta nepietiekama finansējuma dēļ, kas netiek palielināts pat pēc pieprasījuma iesniegšanas attiecīgajiem kvotas turētājiem;
2. novērojams projekta sadārdzinājums pēc iepirkuma izsludināšanas, kā segšanai nav pieejami līdzekļi.

Ne visiem projektu iesniedzējiem ir pieejams brīvais finansējums, lai to novirzītu projekta finansējuma palielināšanai, līdz ar to pastāv risks, ka daļa no projektiem netiks īstenoti vai arī vēlāk tiks atsaukti nepietiekama finansējuma vai rādītāju neizpildes dēļ. Kā arī ņemot vērā, ka iepirkuma izsludināšana var noslēgties bez rezultāta, kā arī to, ka būvniecības dokumentācijas izstrāde var ilgt pat gadu, pastāv risks, ka projektu iesniegumi var tikt atsaukti laika trūkuma dēļ (atbilstoši MK noteikumiem Nr. 534 projekta iesniegumā minētās aktivitātes īstenojamas 48 mēnešu laikā pēc tam, kad ar CFLA noslēgts līgums vai vienošanās par projekta īstenošanu, bet ne vēlāk kā līdz 2022. gada 31. oktobrim). Lai risinātu minēto situāciju, Ekonomikas ministrija paredz finansējuma apmēru, kas atbrīvotos gadījumā, ja kāds no projektiem netiktu īstenots novirzīt citu 4.2.1.2. pasākuma projektu attiecināmo izmaksu palielināšanai. Gadījumā, ja finansējuma apjoms, kas atbrīvotos kāda projekta neīstenošanas gadījumā, būtu lielāks ka nepieciešams citu projektu attiecināmo izmaksu palielināšanai, Ekonomikas ministrija paredz atlikumu novirzīt darbības programmas "Izaugsme un nodarbinātība" 4.2.1. specifiskā atbalsta mērķa "Veicināt energoefektivitātes paaugstināšanu valsts un dzīvojamās ēkās" 4.2.1.1. specifiskā atbalsta mērķa pasākuma "Veicināt energoefektivitātes paaugstināšanu dzīvojamās ēkās" projektu īstenošanai.

**Priekšlikumi turpmākai rīcībai**

Ņemot vērā iepriekš minēto, 4.2.1.2. pasākuma pilnīgas apguves nodrošināšanai Ekonomikas ministrija piedāvā īstenot sekojošas darbības:

1. Noteikt gatavības kritērijus Ministru kabineta protokollēmumā:
	1. 4.2.1.2. pasākuma otrās projektu iesniegumu atlases kārtas projektiem noteikt termiņu 2020. gada 8. oktobris, kurā visiem projektu iesniegumiem jābūt iesniegtiem CFLA, minētais termiņš tiks noteikts kā 4.2.1.2. otrās iesniegumu atlases kārtas jaunu projektu pieņemšanas beigu termiņš. (Termiņš izvēlēts ņemot vērā finansējuma saņēmēju pausto gatavību iespējami ātri iesniegt projektu iesniegumus, vienlaikus nosakot termiņu, kurā gadījumā, ja kādam no finansējuma saņēmējiem neizdosies iesniegt projekta iesniegumu, pastāvētu iespēja laicīgi finansējumu novirzīt citu projektu attiecināmo izmaksu palielināšanai);
	2. 4.2.1.2. pasākuma visiem projektu iesniegumiem noteikt, ka:

• CFLA 4.2.1.2. pasākumā projektu iesniegumu vērtēšanas ietvaros veiktos precizējumus projektu iesniegumos saskaņā ar Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 26.pantā noteikto pieņem līdz 2021.gada 20.februārim un līdz 2021.gada 22.martam pieņem lēmumu par projektu iesniegumu apstiprināšanu, atzinumu par lēmumā par projekta iesnieguma apstiprināšanu ar nosacījumiem ietverto nosacījumu izpildi vai projekta iesnieguma noraidīšanu, kā arī izbeidz atlasi;

• Līdz 2021. gada 21.aprīlim jābūt noslēgtam līgumam ar CFLA par projekta īstenošanu. Termiņš noteikts ņemot vērā, ka sākotnējā projekta iesnieguma izvērtēšanai CFLA nepieciešams pusotrs mēnesis, savukārt precizējumu izskatīšanai CFLA nepieciešams viens mēnesis. Saskaņā ar Eiropas Savienības struktūrfondu un Kohēzijas fonda 2014.—2020. gada plānošanas perioda vadības likuma 26. panta 5. punktā noteikto projekta iesniedzējiem ir tiesības veikt precizējumus divas reizes, savukārt par projekta iesniedzēja precizējumu iesniegšanas termiņu tiek noteikt viens mēnesis. Pēc šī termiņa beigām tiesības uz finansējumu tiek zaudētas un tiks apkopts atlikušais finansējums, kas tiks novirzīts gatavākajiem un efektīvākajiem projektiem, tai skaitā augstas prioritātes kultūras un izglītības nozares ēku projektiem. 4.2.1.2. pasākuma otrās projektu iesniegumu atlases kārtas ietvaros (Atbilstoši MK protokola Nr. 34 3. punktā noteiktajam

* 1. 4.2.1.2. pasākuma visiem projektiem noteikt termiņu 2021. gada 31. jūlijs, kurā jābūt noslēgtam līgumam par būvniecības veikšanu. Pretējā gadījumā finansējumu plānots pārdalīt projektiem, kuriem nepieciešams attiecināmo izmaksu palielinājums, ņemot vērā pazīmi par lielāko enerģijas patēriņa samazinājumu kā kritēriju projektu izvēlē.
1. Ekonomikas ministrijai sagatavot informatīvo ziņojumu par 4.2.1.2. pasākuma progresu līdz 2021. gada 15. martam ar mērķi apzināt precīzu brīvo finansējuma apjomu, kas izveidojies, finansējuma saņēmējiem nenoslēdzot līgumus par projektu īstenošanu ar CFLA.
2. Ekonomikas ministrijai veikt grozījumus MK noteikumos Nr. 534 un MK noteikumos Nr. 13 līdz 2020. gada 30. septembrim, lai veiktu atlikušā 4.2.1.2. pasākuma pirmās iesniegumu atlases kārtas kvotu pārpalikuma pārdali 4.2.1.2. pasākuma otrajās iesniegumu atlases kārtas projektu attiecināmo izmaksu palielināšanai, atbilstoši MK protokola Nr. 34 3. punktā noteiktajam, dodot priekšroku gatavākajiem un efektīvākajiem projektiem, tai skaitā augstas prioritātes kultūras un izglītības nozares ēku projektiem. Lai nodrošinātu korektu finansējuma pārdali un no nozaru ministriju kvotām netiktu noņemts jau iezīmēts finansējuma apjoms (piemēram, kas paredzēts attiecināmo izmaksu palielināšanai, veicot grozījumus projektu iesniegumos/līgumos), norit komunikācija ar nozaru ministrijām un finansējuma saņēmējiem, lai noteiktu korektu pārdalāmā finansējuma apjomu.

Ekonomikas ministrs J. Vitenbergs

Vīza:

Valsts sekretārs E. Valantis

Kundziņa, 67013171

Lina.Kundzina@em.gov.lv

1. Starpposma vērtības noteikšanas aprēķins: ņemot vērā, ka finansējums paredzēts objektu renovācijai (būvniecības darbiem) un ņemot vērā laiku iepirkuma procedūru veikšanai, projektu īstenošana būs ilgstoša un netiek plānots, ka līdz 2018.gada beigām varētu būt deklarēti vairāk kā 19% izdevumi. starpposma vērtība 2018. gadam ir attiecināmie izdevumi EUR sertificējošās iestādes uzskaites sistēmā, līdz 30.06.2019. sertificētie izdevumi, kas finansējuma saņēmējiem radušies līdz 31.12.2018. [↑](#footnote-ref-1)
2. #  Būvniecības nozarē izaugsme arī koronavīrusa krīzē <https://em.gov.lv/lv/jaunumi/27864-buvniecibas-nozare-izaugsme-ari-koronavirusa-krize> (08.05.2020.)

 [↑](#footnote-ref-2)